‘Plaasaanvaller’ in bosse vasgetrekPetrus Moyo. Foto: Facebook. Petrus Moyo (28), die man wat aangekla is van die moord op dr. Werner Emslie (55) van die Lephalale-omgewing in Limpopo, wat Vrydagoggend uit polisieaanhouding ontsnap het, is weer vasgetrek. Die Heritage Protection Group (HPG) het dié nuus op hul amptelike Facebook-blad bevestig. Volgens die verklaring is hy omstreeks 16:15 weer in hegtenis geneem in ŉ bos, nadat sy spore heeldag lank etlike kilometers ver gevolg is. Volgens HPG word Witness Shimango (33) , wat glo saam met hom uit ŉ polisievoertuig ontsnap het, se spoor word nog agternagesit. Albei verdagtes is volgens kol. Moatshe Ngoepe, polisiewoordvoerder, Zimbabwiërs. Ngoepe wou nie onmiddellik bevestig dat Moyo weer vas is nie. Foto: Facebook. Maroela Media het vroeër berig Moyo het op 13 November 2017 ook uit die Lephalale-polisieselle ontsnap nadat hy die versperring van die sel afgesaag het. Hy is op 15 November weer in hegtenis geneem. Moyo is aanvanklik op 18 Oktober in Frankfort in die Vrystaat in hegtenis geneem ná volgehoue pogings deur die Lephalale-polisie se taakspan, speurders, misdaadintelligensie-eenheid en HPG. Buiten die aanval op Emslie, en sy vrou, dr. Mariette Emslie (55), word Moyo glo ook verbind met huisroof- en inbraaksake in Lephalale en Frankfort. Die Emslie-egpaar en hul dogter, Barbara (19), ŉ eerstejaar- mediese student aan Tukkies in Pretoria, is op 20 September 2017 omstreeks 20:00 deur vier gewapende mans op hul plaas in die Afguns-omgewing aangeval. Mariëtte is ŉ algemene praktisyn op die dorp en Werner was ŉ geliefde boer en doktor in bedryfsgesondheid.